**НАЦРТ**

На основу члана 8. став 1. тачка 1), члана 23. став 1, члана 29. став 1. тачка 4) и члана 33. Закона о електронским комуникацијама („Службени гласник РС“, бр. 44/10, 60/13-УС, 62/14 и 95/18-др.закон), а у вези са Законом о буџетском систему („Службени гласник РС“, бр. 54/09, 73/10, 101/10, 101/11, 93/12, 62/13, 63/13-исправка, 108/13, 142/14, 68/15-др.закон, 103/15, 99/16, 113/17, 95/18, 31/19 и 72/19), чл. 2, 4. и 6. Правилника о методологији и начину утврђивања трошкова пружања јавне услуге („Службени гласник РС”, бр. 14/13, 25/13-исправка и 99/13), члана 12. став 1. тачка 1) и члана 16. тачка 4) Статута Регулаторне агенције за електронске комуникације и поштанске услуге („Службени гласник РС“, бр. 125/14 и 30/16),

 Управни одбор Регулаторне агенције за електронске комуникације и поштанске услуге на 46. седници трећег сазива одржаној дана 27.12.2019. године, доноси

**ПРАВИЛНИК**

**о изменама Правилника о утврђивању накнада за пружање услуга из надлежности Републичке агенције за електронске комуникације**

**Члан 1.**

У називу и тексту Правилника о утврђивању накнада за пружање услуга из надлежности Републичке агенције за електронске комуникације („Службени гласник РС“, број 34/13, у даљем тексту: Правилник), речи: „Републичка агенција за електронске комуникације“ замењују се речима: „Регулаторна агенција за електронске комуникације и поштанске услуге“.

**Члан 2.**

Учлану 4. став 4. Правилника мења се и гласи:

„У случају статусне промене имаоца појединачне дозволе за коришћење радио-фреквенција, односно промене података о имаоцу појединачне дозволе за коришћење радио-фреквенција који се односе на промену имена, пословног имена, седишта или знака идентификације, за појединачну дозволу за коришћење радио-фреквенција која се издаје по захтеву поднетом Агенцији у писаној форми, корисник појединачне дозволе плаћа 50% од накнаде утврђене у члану 3. овог правилника, а за појединачну дозволу која се издаје по захтеву поднетом Агенцији у електронској форми, корисник појединачне дозволе плаћа 10% од накнаде утврђене у члану 3. овог правилника.“

**Члан 3.**

Овај правилник, по добијању сагласности Министарства финансија, објављује се у „Службеном гласнику Републике Србије“ и ступа на снагу осмог дана од дана објављивања.

***О б р а з л о ж е њ е***

#  I. Правни основ

Правни основ за доношење Правилника о изменама Правилника о утврђивању накнада за пружање услуга из надлежности Републичке агенције за електронске комуникације (у даљем тексту: Правилник), садржан је у одредбама чл. 8. став 1. тачка 1), 23. став 1. и 29. став 1. тачка 4) Закона о електронским комуникацијама („Службени гласник РС“, бр. 44/10, 60/13-УС,62/14 и 95/18- др. закон, у даљем тексту: Закон).

Одредбом члана 29. став 1. тачка 4) Закона је прописано да се накнада плаћа, у складу са овим законом, између осталог, за пружање услуга из надлежности Регулаторне агенције за електронске комуникације и поштанске услуге (у даљем тексту: Агенција).

Такође, одредбом члана 33. Закона је прописано да висина накнаде за пружање услуга из надлежности Агенције утврђује се према врсти услуге коју Агенција пружа у складу са овим законом (издавање и продужење, између осталог, појединачних дозвола за коришћење радио-фреквенција), имајући у виду трошкове Агенције за пружање тих услуга.

 **II. Разлози за доношење Правилника**

Пружањем могућности да се захтеви за издавање појединачних дозвола за коришћење радио-фреквенција подносе Агенцији електронским путем, трошкови издавања појединачне дозволе за коришћење радио-фреквенција у случају статусне промене имаоца појединачне дозволе, односно промене података о имаоцу појединачне дозволе који се односе на промену имена, пословног имена, седишта или знака идентификације, нису адекватни стварним трошковима, односно стварни трошкови су смањени због самог начина аплицирања и издавања дозвола.

 **III. Објашњење појединих решења**

У односу на методологију којом је установљена висина накнаде за издавање појединачне дозволе за коришћење радио-фреквенција у папирном облику, трошкови издавања предметних дозвола у електронском облику су умањени за трошкове утрошка материјалних средстава (папира и тонера), трошкове амортизације уређаја -штампача, трошкове утрошка времена на штампању, паковању, слању редовном поштом и трошкове дистрибуције редовном поштом. Наведени трошкови представљају 20% од укупних трошкова који се јављају код издавања појединачних дозвола за коришћење радио-фреквенција у папирном облику, односно, 10% од већ утврђене висине накнаде, а на основу Правилника о методологији и начину утврђивања трошкова пружања јавне услуге („Службени гласник РС“, бр. 14/13, 25/13-исправка и 99/13).

 **IV. Предлог даљих активности**

 Предлаже се да Управни одбор Агенције размотри и усвоји Нацрт Правилника, као и да исти, након тога, Агенција у складу са одредбама чл. 34-36. Закона, упути на јавне консултације у трајању од 10 радних дана.

##  Након спроведених јавних консултација, извршиће се обрада приспелих примедаба, предлога и сугестија и Управном одбору Агенције ће се доставити одговарајући предлог Правилника. По његовом усвајању, сагласно члану 23. став 2. Закона и члану 57. Закона о државној управи („Службени гласник РС“, бр. 79/05, 101/07, 95/10, 47/18, 99/14, 30/18-др.закон и 47/18), овај општи акт се упућује ресорном министарству, на даљу надлежност, ради прибављања мишљења о његовој уставности и законитости, као и Министарству финансија, ради добијања сагласности у складу са чланом 17. Закона о буџетском систему („Службени гласник РС“, бр. 54/09, 73/10, 101/10, 101/11, 93/12, 62/13, 63/13-исправка, 108/13, 142/14, 68/15-др.закон, 103/15, 99/16, 113/17, 95/18, 31/19 и 72/19). По добијеном мишљењу надлежних министарстава, предметни правилник се објављује у „Службеном гласнику Републике Србије“.

 **V. Средства за спровођење Правилника**

 За спровођење овог правилника није потребно обезбедити посебна средства предвиђена финансијским планом Агенције.